Vutlharinyana bya vanhu, ngopfu - ngopfu majaha na vanhwana, lebyo ala ku tirhisa khondhomo loko va ya etimhakeni ta masangu byi ta va heta bii, ku ta sala majenje ya fambisa tiko leri,ku vula Nkulukumba Masangu enhlengeletanwini ya lavantshwa. Vayingiseri va kona a va lo honoo, wonge vayingisile kasi doo, a swo nghena hi ndleve yin'wana swi huma hi leyin'wana. Loko Masangu wa vanhu a heta ku vulavula, a byo va vuntloko - ntloko eholweni wonge ku lo hundza xintlen'wana. Va nghena epurasini. Wanuna loyi a titivisa tani hi Fahlaza Mashimbye wa le ka Nhlaniki eGiyani. Misaveni na xona xi titivisa. Va famba Misaveni xi ri karhi xi languta matlhelo hinkwawo. Xi vona ku anama na ku leha ka purasi. A ri ri doroba ra swibyariwa. Laha a va famba kona a ko va na ndlela yo ringana mavhilwa mambirhi ya movha. Ematlhelo hinkwawo a ku lo hlazaa! Swo cheleta hi ku fafazela mati leswikulu a swi vonaka matlhelo hinkwawo. A swi ri ku rhendzelekiseni ka mati matlhelo hinkwawo. Swimila a swi ri ku tswongeni ka mati. Ku nuhela ka ntumbuluko a ku twala emoyeni. Moya lowotenga wo tala mati a wu nghena etinhompfini ta Misaveni. A xi tibyela leswaku kumbexana a ku ri swin'wana swa leswi a swi endla vanhu va nga ha tlheleli emakaya.